གཞི་དཀར་ཞིང་སྔགས་ཆས་ཀྱི་རྣམ་པར་ཡོད་པས་ཐུན་མིན་སྔགས་པའི་ཆོས་བརྒྱུད་མཚོན་པ་དང་།དཀྱིལ་ཀྱི་ཉི་མ་དང་གཞི་དཀར་པོ་གཉིས་ཟུང་དུ་འབྲེལ་བས་ཐབས་ཤེས་ཟུང་དུ་འཇུག་པ་མཚོན།ཐིག་ཤར་དཀར་པོ་དྲུག་གིས་ཕྱི་མཚན་ཉིད་ཀྱི་ཐེག་པ་གསུམ་དང་།ནང་དཀའ་ཐུབ་རིགས་བྱེད་ཀྱི་ཐེག་པ་གསུམ་མཚོན་ཞིང་།དམར་པོ་གསུམ་གྱིས་གསང་བ་དབང་སྒྱུར་ཐབས་ཀྱི་ཐེག་པ་གསུམ་བཅས་ཐེག་པ་རིམ་པ་དགུ་མཚོན།ཉི་འོད་རིམ་པ་གསུམ་གྱིས་སོར་བྱང་སྔགས་ཀྱི་སྡོམ་པ་གསུམ་མཚོན་ཞིང་།དེའི་དཀྱིལ་གྱི་རྡོ་རྗེས་རྡོ་རྗེའི་ཐེག་པ་དང་གསུམ་ལྡན་རྡོ་རྗེ་འཛིན་པ་མཚོན།པདྨ་ཐབས་སྙིང་རྗེ་ཆེན་པོ་དང་།འདོད་ཡོན་གྱི་སྐྱོན་གྱིས་མ་གོས་པ་མཚོན་ཞིང་།ཡང་རྡོ་རྗེ་དང་པདྨས་སྔགས་ཀྱི་སྟོན་པ་སློབ་དཔོན་པདྨ་འབྱུང་གནས་མཚོན།ནུབ་ཕྱོགས་ཨ་མེ་རི་ཁའི་རྒྱལ་ཁབ་མ་རས་ལན་ཌའི་མངའ་སྡེའི་ནང་བཞུགས་ཡེ་ཤེས་སྡེ་ནང་པའི་རིག་གཞུང་ཚོགས་པའི་གཙུག་ལག་ཁང་ནས་ཕྱི་ལོ་༢༠༡༤ཟླ་༥ཚེས་༡༤སྲིད་གསུམ་རྣམ་པར་རྒྱལ་བའི་དུས་ཆེན་ལ་འགྲེམ་སྤེལ་ཞུས།